Спартанци су 406. п. н. е. блокирали у Митилени атинског адмирала Конона, па је Атина послала снаге које би помогле да се деблокира Митилена. Спартански адмирал Каликратида је код Митилене оставио Етеоника да заповеда са 50 бродова и да блокира Митилену, а сам Каликратида је узео 120 бродова и кренуо на атинску флоту, која је долазила у помоћ. Две флоте су се сукобиле код Аргинуских острва крај Лезбоса. Спартанска флота је била потпуно уништена, а Каликратида је погинуо. Када је Етеоник чуо за пораз он се повукао на Хиос. Након победе у бици Атињани су поделили своју флоту. Већи део флоте је кренуо за Етеоником, а мањи део је отишао да спасава преживеле морнаре са 25 потопљених атинских бродова. Међутим олуја их је спречила да било шта предузму. Због тога је Етеоник успео да побегне са својим бродовима, а атинске морнаре нису успели да спасу, па је то довело до политичког окршаја у Атини. Етеоник је и на Хиосу имао невоља. Како се приближавала зима он није имао новца да плати своју војску, па због тога нису могли да набаве довољно хране и да нађу заклон. Због тога су сковали заверу да опљачкају Хиос, који им је био савезник. Завереници су се договорили да као знак распознавања привежу трску за своје оружје. Етеоник се бојао да ће тај напад озбиљно нарушити углед Спарте, а да би могао нарушити и савез са Спартом. Због тога је био присиљен да нареди да се убије свако кога нађу са трском привезаном око оружја, На тај начин Етеоник је спречио кризу. Убрзо после тога Лисандар је стигао у Ефес и преузео је заповедништво у целој Јонији. Етеоник му се придружио са својим снагама.